b'\n_START_ARTICLE_\nHMS Cassandra (R62)\n_START_SECTION_\nPalvelus\n_START_PARAGRAPH_\nHMS Cassandra aloitti 26. hein\xc3\xa4kuuta 1944 vastaanottotestit, joiden p\xc3\xa4\xc3\xa4ttymisen ja varustamisen j\xc3\xa4lkeen alus siirtyi elokuussa Scapa Flowhun koulutukseen osana Kotilaivastoa. Se liittyi Kotilaivaston 7. h\xc3\xa4vitt\xc3\xa4j\xc3\xa4laivueeseen, jonka mukana alus suojasi raskaita pinta-aluksia ja valvoi luoteisen reitin (engl. North West Approaches) sek\xc3\xa4 Pohjanmeren merenkulkua._NEWLINE_Alus suojasi 23. lokakuuta lentotukialus HMS Implacablea ja risteilij\xc3\xa4 HMS Bellonaa yhdess\xc3\xa4 HMS Venuksen, HMS Scourgen, HMS Savagen, HMS Verulamin, HMS Capricen, HMS Zambesin ja HMS Cambrianin kanssa tukialuskoneiden iskiess\xc3\xa4 S\xc3\xb8rreisaan ja Bardufossiin ja Tromssan l\xc3\xa4hist\xc3\xb6ll\xc3\xa4 piileskelev\xc3\xa4n Saksan laivaston taistelulaivan Tirpitzin kuvatiedustelun aikana. HMS Cassandra erkani 31. lokakuuta osastosta saattaakseen SS Empress of Australiaa, joka kuljetti liittoutuneiden Normandiassa vangitsemia neuvostokansalaisia Neuvostoliittoon._NEWLINE_Alus kohtasi 2. marraskuuta SS Empress of Australian ja sit\xc3\xa4 suojanneet HMS Berwickin, HMS Campanian, HMS Cambrian, HMS Capricen, HMS Saumarezin, HMS Scourgen ja HMS Serapiksen. Osasto muodosti saattueen JW61A. Alus aloitti 11. marraskuuta kotimatkan Kuolan niemimaalta Clydeen saman osaston mukana._NEWLINE_HMS Cassandra liittyi 1. joulukuuta Kuolaan matkanneeseen saattueeseen JW62 HMS Bellonan, HMS Campanian, HMS Nairanan, HMS Caesarin, HMS Cambrianin, HMS Capricen sek\xc3\xa4 17. h\xc3\xa4vitt\xc3\xa4j\xc3\xa4laivueen HMS Onslow\xe2\x80\x99n, HMS Offan, HMS Onslaughtin, HMS Oribin ja HMS Orwellin kanssa. Alus teki 10. joulukuuta sukellusveneentorjuntamatkan sukellusveneiden kokoontumispaikalle ja liittyi sen j\xc3\xa4lkeen palaavaan saattueeseen RA62. Seuraavana p\xc3\xa4iv\xc3\xa4n\xc3\xa4 alukseen osui Saksan laivaston sukellusveneen U-365 laukaisema torpedo, joka tuhosi aluksen keulaosan ja surmasi miehist\xc3\xb6nj\xc3\xa4seni\xc3\xa4. Fregatti HMS Bahamas hinasi vaurioituneen aluksen takaisin Kuolaan._NEWLINE_Alus siirrettiin 5. tammikuuta 1945 telakalle Murmanskissa. Huhtikuussa se aloitti matkan Britteinsaarille, jossa se siirrettiin telakalle. Alus palasi palvelukseen vasta Japanin antauduttua ja toisen maailmansodan p\xc3\xa4\xc3\xa4tytty\xc3\xa4._NEWLINE_Alus palveli V\xc3\xa4limerell\xc3\xa4 ja Intian valtamerell\xc3\xa4 ennen paluutaan Britteinsaarille, jossa se poistettiin palveluksesta. Se oli reserviss\xc3\xa4, kunnes alus p\xc3\xa4\xc3\xa4tettiin modernisoida. Palvelukseen palattuaan HMS Cassandra siirrettiin Kaukoit\xc3\xa4\xc3\xa4n ja V\xc3\xa4limerelle, joissa se palveli vuoden 1966 palveluksesta poistoonsa saakka._NEWLINE_Alus oli Portsmouthin reserviss\xc3\xa4, kun se sijoitettiin poistolistalle. Alus myytiin BISCOlle romutettavaksi. Alus saapui 28. huhtikuuta 1967 hinattuna T. W. Wardille Inverkeithingiin romutettavaksi.'